Ordningen skal give fiskere mulighed for at vælge en ny levevej. Det oplyser Europa Kommissionen i en pressemeddelelse. - Danske fiskere er desværre blevet særligt hårdt ramt af Brexit. De har helt uforskyldt mistet store del af deres indkomst, og derfor er det nødvendigt at hjælpe dem på vej videre, siger repræsentationschef for Europa-Kommissionen i Danmark, Per Haugaard. Danskregistrerede fartøjsejere kan med ordningen få et direkte tilskud, der skal kompensere dem for at ophøre med fiskeri. Hvis en fisker vælger at få ophugget sit fartøj, er støttebeløbet baseret på fartøjets værdi og ophugningsomkostninger. Loftet for fartøjets værdi er på 17,5 millioner kroner. Hvis en fisker vælger at beholde sit fartøj og ombygge det til andre formål, kan støttebeløbet dække op til 10 millioner kroner af investeringsomkostningerne. Når fartøjer er trukket ud, kan de ikke erstattes med et andet fartøj, ligesom fiskerilicenserne og tilladelserne vil blive inddraget permanent. - Selvom vi selvfølgelig helst havde set, at de danskere fiskere kunne have fortsat i britisk farvand, så håber vi at fiskerne med denne ordning kan komme ud med skindet på næsen, udtaler Per Haugaard.

Opsummering:
Europa-Kommissionen har godkendt en støtteordning på 204,4 millioner kroner til den danske fiskerisektor, der er særligt hårdt ramt af Storbritanniens udtræden af ​​EU.